3.5.2023 г.
BG
Официален вестник на Европейския съюз
C 156/33
Специфична характеристика на продукта Отличителна характеристика на „Sidra da Madeira“ е, че това е натурално (понякога газирано) ябълково вино с широка гама от цветове, аромати и вкусове и с ярко изразена киселинност, което го прави много популярно сред потребителите и което е резултат от ферментацията на натуралния сок, извлечен от различни „купажи“ или съчетания на пресни плодове от традиционни и други сортове ябълки и, понякога круши, които се отглеждат и берат в овощни градини, засадени в различни местности на остров Мадейра с по-умерен микроклимат и по-кисела почва, откъдето плодовете получават специфичните си органолептични характеристики.
Освен това то е много добре познато на производителите и потребителите, тъй като винаги е било много важно за жителите на населените места на острова, където условията са благоприятни за отглеждането на пресните плодове, от които се произвежда, където е разработен най-традиционният метод за производство на ябълково вино и където са въведени нови практики, разрешени за този вид напитка, за да се подобри и диференцира производството му.
Всяка година в тези населени места се провеждат „фестивали“ и фолклорни прояви за популяризиране на „Sidra da Madeira“ и на ябълките и крушите, от които се произвежда.
Специфична характеристика на географския район Природни фактори Мадейра е вулканичен остров в субтропичния регион на Северния Атлантически океан.
Релефът му е много неравен, със стръмни планини, разделени от дълбоки долини, които образуват централна планинска верига, простираща се от изток на запад, перпендикулярна на преобладаващите ветрове, с надморска височина над 1 200 m.
Поради географското си положение Мадейра има умерен климат с незначителни температурни амплитуди, с изключение на по-високите части, където температурите са по-ниски.
Планинският релеф на острова и експозицията му на пасатите са довели до голямо разнообразие от микроклимати — южната част е слънчева и защитена, докато северната е сенчеста, по-хладна и влажна.
Характеристиките на преобладаващите базалтови почви се променят с увеличаването на надморската височина и произтичащата от това промяна в климата, който става по-влажен и по-студен.
Ето защо плодовете, използвани за производството на „Sidra da Madeira“, се отглеждат предимно в районите на острова с по-умерен и влажен микроклимат — предимно на надморска височина над 400 m в южната част и над 300 m в северната част — където преобладават полукисели до кисели камбизоли и андозоли, с добра аерация и дренаж.
Човешки фактори Сред овощните дървета, внесени от първите португалски заселници през 20-те години на XV век, са многобройни сортове ябълки и круши, пренесени от Португалия, за които в районите с по-умерен микроклимат и предимно песъчливо-глинести почви със средна до висока киселинност съществуват идеални условия за отглеждане.
Смята се, че производството на „Sidra da Madeira“ е започнало веднага след като овощните градини са дали достатъчно плодове за консумация и преработка.
Това се потвърждава от разказите на летописеца Gomes Eanes de Zurara (1410—1474 г.), както и от други сведения, според които „ябълковото вино“ е било част от запасите, които португалските флотилии събирали от остров Мадейра от средата на XV в. нататък.
Известно е също така, че от началото на XVII в. „ябълковото вино“ се произвежда заедно с виното Мадейра, като се използват същите преси, а в някои случаи дори се примесва с виното, до въвеждането в началото на XX в. на забрана за производство на вино от ябълки с цел произвеждане на фалшиво вино Мадейра.
Тази забрана довела до това, че местните производители започнали да ферментират ябълковия си сок, за да направят „нова напитка“, която първоначално нарекли „cidra“ или „sidra“, а впоследствие „Sidra da Madeira“, за да я разграничат от произведеното на други места ябълково вино.
Публикуваната през 1906 г. статия на агронома João da Mota Prego (1859—1931 г.), в която се описват методите за „производство на ябълково вино на остров Мадейра“ и се приканват местните производители да се заемат с производството на ябълково вино, допринася значително за развитието на този продукт и много производители продължават да следват неговите препоръки и до наши дни.
Освен това, когато през 1947 г. описва развитието на овощарството на остров Мадейра, агрономът Vieira Natividade (1899—1968 г.) картографира широката гама от сортове ябълки и круши на острова и определя енориите, в които продължава традицията на производство на ябълково вино.